# Novičke Kakovost in inovativnost (številka 5-6, leto 2022)

## Odtekli smo še en krog CAF zunanje povratne informacije

Zaključen je še en cikel pridobivanja zunanje povratne informacije CAF EPI, v katerem so zunanji ocenjevalci pregledali izvajanje zadnje CAF samoocene v enem ministrstvu in dveh upravnih enotah. Letos so sodelovali Ministrstvo za finance, UE Krško in UE Šmarje pri Jelšah, vse tri organizacije so dosegle ocene, ki jih vodijo med prejemnike priznanja Uspešen uporabnik CAF.

Zahvaljujemo se tudi zunanjim ocenjevalcem, ki so s svojimi bogatimi izkušnjami in znanjem prijavljene organizacije ocenjevali in jim hkrati z nasveti in priporočili pomagali k novim pristopom za izboljšanje postopka samoocene in delovanja organizacije:

* Alenki Burnik
* Nini Hadžimulić
* Eleni Hari Pertovt
* Gordani Mikunovič
* Vitomirju Pretnarju
* Janji Sever Gombač
* Nataši Šterk
* Tinki Teržan in
* Jelku Urbančiču

V formalnem smislu smo letošnje delo na tem področju zaključili s sestankom 6. oktobra, na katerega smo povabili vse zgoraj navedene sodelujoče. Skrbnica CAF EPI Loredana Leon je udeležence popeljala skozi izvedene aktivnosti letošnjega postopka in ugotovitev ocenjevalcev.

V nadaljevanju pa nekaj najbolj zanimivih rezultatov:

* Najvišje povprečne ocene so bile dosežene pri korakih 3 (samoocenjevalna skupina) in 5 (izvedba samoocene)
* Precej možnosti za izboljšave ostaja pri komuniciranju o rezultatih samoocen, pripravi načrtov izboljšav ter informiranosti med zaposlenimi in zunanjimi javnostmi.
* Prijavitelji so bili najbolje ocenjeni pri naslednjih načelih odličnosti: stalno izboljševanje in inoviranje, osredotočenost na uporabnika, usmerjenost k rezultatom in vodenje na podlagi dejstev, še nekaj dela pa ostaja na področju družbene odgovornosti, vključevanja zaposlenih in razvoju partnerstev

Sodelujoči so v odzivih in v anketi o zadovoljstvu s postopkom pohvalili delo ocenjevalnih skupin in priporočila iz končnih poročil, še vedno pa ostaja dovolj priložnosti za izboljšanje v naslednjih letih.

## Slovenija sodeluje v mednarodni raziskavi o zaupanju v javne institucije

V odprtih, demokratičnih državah je zaupanje državljanov v javne institucije pomembna tema. Vlade, ki uživajo zaupanje svojih državljanov, lahko državo bolje upravljajo in se hitreje odzivajo na glavne izzive sedanjosti, kot so energetska in gospodarska kriza, naraščanje neenakosti, demografske spremembe, podnebna kriza, tehnološki napredek…Zato je tudi pomembno, da zaupanje državljanov znamo izmeriti in da to tudi redno počnemo, po možnosti na način, ki omogoča tudi mednarodne primerjave.

Uvodna raziskava OECD ([Trust in Government - OECD)](https://www.oecd.org/governance/trust-in-government/) o dejavnikih zaupanja v javne institucije je bila izvedena v letih 2021 in 2022 in je zajela 22 držav OECD in preko 50 tisoč respondentov. Slovenija je bila povabljena k sodelovanju, vendar se zaradi obveznosti s predsedovanjem Svetu EU za to ni odločila, z letom 2023 pa se tudi mi pridružujemo tej raziskavi. Študija velja za eno najbolj temeljitih mednarodnih raziskav zapletenega odnosa med zaupanjem javnosti in demokratičnim upravljanjem. Njen namen je opredelitev in boljše razumevanje tistih dejavnikov, ki spodbujajo zaupanje državljanov v javne institucije in vpliv odnosa med stopnjo zaupanja in gospodarsko uspešnostjo ter blaginjo. Redno bo izvedena na vsake dve leti.

Raziskava o zaupanju bo izvedena s pomočjo spletne ankete in bo zajela respondente v večini držav članic OECD, rezultati pa bodo objavljeni sredi leta 2024. Vprašalnik zajema pet ključnih področij:

1. stopnja zaupanja v različne institucije na različnih nivojih upravljanja države,
2. ocena pomena ključnih dejavnikov javnega upravljanja ( odzivnost, zanesljivost, integriteta, odprtost, pravičnost),
3. zadovoljstvo z javnimi storitvami,
4. politična stališča in vključevanje javnosti in
5. ocena delovanja vlade in javnih institucij v odnosu do medgeneracijskih in klimatskih izzivov.

Nosilec izvedbe raziskave bo Ministrstvo za javno upravo, Direktorat za kakovost.

## Prvi koraki k novi strategiji javne uprave

V začetku novembra je potekala konstitutivna seja programskega sveta in operativne delovne skupine MJU za pripravo **Strategije trajnostne javne uprave do leta 2030**, ki ju vodita **Eva Treven**, Direktorica Direktorata za kakovost in **dr. Jasminka Dedić**, vodja Sektorja za analize in razvojno načrtovanje.

Krovna cilja strategije, ki izhajata iz Strategije razvoja Slovenije 2030, sta dvigniti **zaupanje ljudi v javne institucije** ter izboljšati **izvršno zmogljivost v javni upravi**, tudi z namenom uspešnega upravljanja procesov za digitalni in zeleni prehod v ogljično nevtralno gospodarstvo in družbo.

Priprava bo nadaljevala in nadgradila vsebino Strategije razvoja javne uprave 2015 - 2020 in bo vključevala prednostna področja kot so: **trajnostna** javna uprava, **zavzeti in odgovorni zaposleni**, **zaupanja vredna in uporabniku prijazna** javna uprava, **učinkovito upravljana** javna uprava s **kakovostnimi storitvami** **in digitalizirana** javna uprava.

Programski svet in operativna delovna skupina bosta predstavljala organizacijsko strukturo na dveh nivojih, seje pa bodo potekale vsak mesec. V naslednjih korakih bosta skupini vzpostavili podskupine po prednostnih področjih, pripravili analizo stanja in strateška izhodišča po prednostnih področjih. V pripravo Strategije trajnostne javne uprave do leta 2030 se bo, po potrditvi izhodišč, vključila medresorska delovna skupina.

## Merjenje zadovoljstva državljanov s ključnimi javnimi storitvami

Na pobudo hrvaškega Ministrstva za pravosodje in javno upravo smo se, skupaj s še 11 državami, vključili v pripravo projektne prijave na razpis [programa za tehnično podporo](https://ec.europa.eu/info/funding-tenders/find-funding/eu-funding-programmes/technical-support-instrument/technical-support-instrument-tsi_sl). Gre za projekt **merjenja zadovoljstva državljanov s ključnimi javnimi storitvami** z namenom povečanja zaupanja v javne ustanove ( *Measuring Citizens' Satisfaction with Key Government Services for Better Performance and Enhanced Trust*).

K sodelovanju smo bili povabljeni predvsem zato, ker smo na MJU v letih 2017 in 2018 izvedli pilotni projekt oblikovanja nove metodologije ugotavljanja zadovoljstva uporabnikov storitev, katerega zaključno poročilo je v mnogočem predstavljalo podlago za razvoj projektne zasnove.

Namen projekta je oblikovanje metodologije za merjenja zadovoljstva državljanov s ključnimi javnimi storitvami ter razvoj kazalnikov za ugotavljanje njihove  dostopnosti, kakovosti, hitrosti… Oblikovan bo enoten vprašalnik in razvita digitalna infrastruktura ter druge zmogljivosti, da bi sodelujoče države lahko kasneje redno (na 1-2 leti) izvajale  mednarodno primerljive meritve zadovoljstva, identificirale področja za izboljšave in oblikovale akcijske načrte izboljšav.

V prvih mesecih naslednjega leta bomo izvedeli, ali smo bili na razpisu uspešni.

## Pot do ogljične nevtralnosti in prehoda v krožno gospodarstvo

Doseganje ciljev Pariškega sporazuma o podnebnih spremembah je kompleksen izziv, ki zahteva celovit in sistemski odziv na vseh ravneh in temeljito **preobrazbo gospodarskih, socialnih in finančnih sistemov**, saj bomo le tako lahko eksponentno povečali stopnje razogljičenja in odpornosti na podnebne spremembe. Vendar pa naš administrativni aparat in drugi družbeni podsistemi delujejo po preživetih modelih, ki niso prilagojeni izzivom 21. stoletja in naklonjeni celovitemu reševanju kompleksnih izzivov. Še vedno delujemo silosno, mimobežno in divergentno/nasprotujoče si, kar nam otežuje doseganje ciljev različnih politik.

Prav ta izziv naslavlja **Celoviti strateški projekt razogljičenja Slovenije preko prehoda v krožno gospodarstvo**. Namen tega projekta je, da se deležniki v Sloveniji **usposobijo za t. i. sistemsko inoviranje.** To je metoda, ki jo je za celovit in sistemski odziv na kompleksne izzive razvil Climate KIC, ki je vodilna inštitucija znanja in inovacij v EU in ki bo s slovenskimi deležniki v soustvarjalnem procesu projekta podprla uvedbo modela sistemskega inoviranja v delovanje deležnikov.

Največja dodana vrednost izvajanja projekta je v povezanosti aktivnosti in ukrepov v **sistemski portfelj ak­tivnosti.** Zato oblikovanje portfelja prvenstveno zajema iz **obstoječih, že uveljavljenih projektov** in aktivnosti, med katerimi bomo nato vzpostavili **nove poveza­ve** in identificirali inovativne ukrepe/rešitve za doseganje sistemskih sprememb. Osredotočali se bomo na identificirane verige vrednosti (mobilnostna, graditvena, prehranska, gozdno-lesna in proizvodna). V tem procesu težimo k vzpostaviti **Stičišča za oblikovanje politik** in tako omogočiti participativno eksperimentiranje in inoviranje v javnem sektorju.

Okrepiti želimo tudi **zmogljivost in usposobljenost deležnikov podpornega okolja za podjetništvo**, da bodo prispevali k pospešenem razogljičenju gospodarstva, predvsem malih in srednjih ter zagonskih podjetij. Prispevali bomo tudi k spremembam in prilagajanju procesov izobraževanja in usposabljanja.

Gre za edinstven **projekt z značajem eksperimenta**, tudi v evropskem prostoru, ki pa zahteva usklajeno in aktivno sodelovanje vseh ministrstev, da bi lahko dosegli usposobljenost in kapacitete za sistemsko inoviranje in krožno razmišljanje pri vseh deležnikih in vzpostavili pogoje za tovrstno inoviranje v praksi. Zaradi opolnomočenih odločevalcev, okrepljenega medsebojnega sodelovanja in preseganja silosnega razmišljanja bomo lažje dosegli podnebne cilje, pa tudi bolj učinkovito in ciljno porabo javnih in zasebnih finančnih virov.

## Inovativen.si na srečanju mednarodnih kontaktnih točk OPSI OECD v Parizu

Septembra smo se udeležili srečanja mednarodnih kontaktnih točk OPSI OECD, ki je prvič po epidemiji COVID-19 spet potekalo v živo v Parizu. Tema tokratnega srečanja je bila **Merjenje inovacijske zrelosti v javnem sektorju**, ponudilo pa je odlično priložnost za mednarodno sodelovanje, povezovanje ter izmenjavo dobrih praks s področja merjenja inovacijske zrelosti. Z odprto razpravo in delom v skupinah smo primerjali trenutno stanje med državami in iskali možnosti za izboljšanje primerljivosti raziskav med državami ter kako lahko pri tem pomaga OPSI OECD.

Srečanja se je udeležilo več kot 50 predstavnikov iz 17 različnih držav, svojo izkušnjo pa smo med drugimi delili tudi sodelavci Inovativen.si, saj merjenje inovacijske zrelosti v organih državne uprave izvajamo že od leta 2018. Leta 2020 smo prvič prevzeli metodologijo **Inovacijski barometer** po priročniku **Copenhagen Manual**, ki so ga razvili na Danskem, in tako naredili pomemben korak k mednarodni primerljivosti rezultatov.

## Otvorili smo deveti krog Partnerstva za spremembe

**SKUPAJ & PROAKTIVNO** je vodilo novega kroga Partnerstva za spremembe, nacionalne platforme sodelovanja med zaposlenimi v javnem in zasebnem sektorju. Platformo skupaj z AmCham Slovenija uspešno vodimo že deveto leto zapored in tako dokazujemo, da lahko le s sodelovanjem premikamo meje.

V začetku novembra smo tako z dogodkom, ki sta ga otvorila **Ajša Vodnik**, generalna direktorica AmCham Slovenija in **Jure Trbič**, državni sekretar na Ministrstvu za javno upravo, obeležili prehod v novo sezono in izbrali tri izzive, ki jih bomo reševali prihodnje leto. To so:

* **Pot na delo na trajnosten način** (Ministrstvo za infrastrukturo)
* **Povečanje konkurenčnosti države z lažjim zaposlovanjem tujih strokovnjakov** (AmCham Komisija za prihodnost dela in izobraževanja)
* **Da bomo snovalci naše prihodnosti- uvedba obveznega predmeta Računalništvo in informatika v osnovne in srednje šole -** (Univerza v Ljubljani, Fakulteta za računalništvo in informatiko)

Če ste se dogodka želeli udeležiti, pa vam to ni uspelo, brez skrbi – celoten dogodek si lahko ogledate na tej [povezavi](https://www.facebook.com/watch/live/?ref=watch_permalink&v=1325326971554904).

**Partnerstvo za spremembe** pa ne rešuje le izzivov, ampak omogoča tudi **izmenjave med zaposlenimi v javnem in zasebnem sektorju** ter med zaposlenimi na različnih organih javne uprave. S pomočjo izmenjav dobivamo vpogled v način dela in dobre prakse v drugih sektorjih in se tako tudi povezujemo. Ponosni smo, da smo do sedaj izpeljali že 364 izmenjav.

## Vzpostavljen sistem poročanja za Načrt za okrevanje in odpornost v okviru aplikacije Program dela

Na Ministrstvu za javno upravo smo v sodelovanju direktoratov znotraj MJU in v sodelovanju z ostalimi resorji razvili aplikacijo **Program dela**. Namen aplikacije je sistematično načrtovanje in spremljanje napredka dela na posameznih aktivnostih, ki so vezane na realizacijo ciljev ministrstva.

Njeno dodano vrednost so prepoznali na **Uradu za okrevanje in odpornost (URSOO)**, kjer od oktobra letos preko aplikacije Program dela(v podmodulu Načrt za okrevanje in odpornost) poteka spremljanje dela na **Načrtu za okrevanje in odpornost** ( v nadaljevanju NOO) ter poročanje vseh nosilnih organov, ki s svojimi aktivnostmi prispevajo k uresničevanju NOO.

Pri izvajanju NOO je potrebno namreč zagotavljati načrtovanje, spremljanje, poročanje in **celostni pregled izvajanja ukrepov** na nivoju posameznega ministrstva in celotne Vlade. Zato sta se MJU in Urad dogovorila za nadgradnjo aplikacije s podmodulom NOO. Ta omogoča celostno vsebinsko spremljanje NOO, poročanje (vnos in potrjevanje podatkov glede na dodeljene pravice) ter priloge z zgodovino za dokazovanje napredka pri izvajanju NOO. Podatki in informacije iz aplikacije Program dela- NOO tako predstavlja podlago za dialog in poročanje Evropski komisiji o napredku pri doseganju mejnikov / ciljev, kot so opredeljeni v Izvedbenem sklepu Sveta o odobritvi ocene načrta za okrevanje in odpornost za Slovenijo (10612/21 z dne 20. 7. 2021). Tudi poročanje koordinacijskemu organu se izvaja preko aplikacije in je tako podlaga za poročanje vladi in EK ter zahtevkom za plačilo EK. Nosilni organi so zavezani, da sproti, na dva tedna v Program dela vnašajo podatke o izvajanju ukrepov ter spremljanju in doseganju mejnikov in ciljev.

V aplikaciji bo omogočeno tudi spremljanje dodatnih indikatorjev glede na zahteve EK (npr. skupni indikatorji, socialne kategorije in intervencije za podporo ciljem na področju podnebnih sprememb, okoljskih ciljev in digitalnega prehoda).

Od julija letos je podmodul NOO v produkcijskem okolju**.** Temu so sledila usposabljanja po posameznih organih za vse koordinatorje in poročevalce znotraj Načrta za okrevanje in odpornost, ki so trajala vse do konca septembra 2022. V oktobru 2022 so organi pričeli s poročanjem v aplikacijo.

## Srečno, Barbara!

Z novim letom novim izzivom in uspehom naproti odhaja naša sodelavka **Barbara Peharc**, ki je v zadnjih letih s svojimi bogatimi izkušnjami, pa tudi optimizmom in empatijo pomagala številnim organizacijam pri uvajanju modela CAF, jih skrbno vodila med morebitnimi čermi in se veselila njihovih uspehov na poti kakovosti. Prepričani, da ji bo uspelo tudi pri novih nalogah ji želimo veselja in zadovoljstva na novi poti!

### NAPOVEDUJEMO

## 18. srečanje inovacijske skupnosti

Pred vrati je že 18. srečanje inovacijske skupnosti! Tokrat bomo srečanje posvetili predstavitvi enega izmed izzivov, ki smo ga reševali na Inovativen.si skupaj z **Zavodom RS za zaposlovanje, območno službo Koper**. Z na videz majhnim izzivom**Napotnica kot referenca** so namreč obrnili svoje delovanje na glavo in spremenili nekaj, v kar še sami skoraj niso verjeli.

Česa smo se naučili, kako smo sodelovali, katere inovativne metode smo uporabili in kakšni so bili rezultati? Je rešitev danes v uporabi? Si upate iz cone udobja poznanega stopiti tudi vi?

Vse to boste lahko izvedeli v **petek, 2. decembra 2022 ob 11. uri** na **on-line** srečanju.

Prisluhnili boste lahko izkušnji obeh strani – tako predlagateljev izziva, kot tudi izvajalcev, z nami bosta strokovnjaka iz Switch to Eleven Nina Pozderec in Jaka Kladnik.

Prijave že zbiramo na povezavi: <https://gov-ankete.si/18inovsrecanje>

Prisrčno vabljeni!

## Podelitev priznanj CAF

Že imate nov koledar za leto 2023, da si pravočasno rezervirate čas? V četrtek, **19. januarja 2023 ob 15.00** uri bo v konferenčni dvorani MJU slavnostna podelitev priznanj CAF za leto 2022. Pričakujemo vse predstavnike prejemnikov priznanj CAF ( začetnike, uporabnike in uspešne uporabnike) in zunanje ocenjevalce CAF EPI. Priznanja bo podelila ministrica za javno upravo, **Sanja Ajanović Hovnik** v družbi svojih sodelavcev.